Koordinaattorin+kevätkuulumisia

**Koordinaattorin kevätkuulumisia**
// Kevätkausi häämöttää loppuaan ja kesä kurkistaa jo kulman takaa. Takana on upea talvi täynnä kohtaamisia: erilaisia hienoja hankkeita, upeita pedagogisia ratkaisuja, innostavia teknologisa ratkaisuja ja ennenkaikkea tapaamisia ihanien, luovien kehittäjien kanssa! Kiitos teille kaikille osaamisenne jakamisesta! //

Ennen kesälomille lähtöä on hyvä pysähtyä hetkeksi tarkastelemaan, mitä kevätkaudella 2012 on tapahtunut ja mitä on saatu tehtyä.

**Nappiparisto –koordinaatiohanke starttasi vuoteen 2012 tapahtumarikkaan ja kiireisen syksyn 2011 jälkeen innokkaana**

Nappiparisto piti vuoden avauspalaverin heti tammikuun alussa. Jo tässä palaverissa kävi selväksi, että paljon oli keväälle suunnitelmissa ja paljon piti saada tehtyä. Kalentereihin tehtiin merkintöjä ja töitä jaettiin koko kumppanuuspatteriston tehtäväksi. Tästä oli hyvä lähteä liikkeelle: suunnitelmallisesti kohti tulevaa. Oman mausteensa alkuvuoteen toi luonnollisesti uusi vuosi uusine valtionavustuksineen. Yksi Nappipariston tavoitteista on saattaa yhteen uusia toimijoita myös tulevien projektien suunnittelussa ja vinkata kiinnostuksista puolin jos toisin. Koordinaatiohanke oli paikalla myös Opetushallituksen järjestämässä infotilaisuudessa 28.2. Tänä vuonna haun info sijoittui myöhäiseen ajankohtaan suhteessa haun sulkeutumiseen ja saimmekin vastata paljon erilaisiin kyselyihin itse prosessista, sillä aika monella innokkaallakin hanketoimijalla kutsu oli mennyt ohi. Vaan mikäs sen mukavampaa kuin esitellä innokkaita kehittäjiä toisille innokkaille kehittäjille. Ja tietysti suunnitella jatkoa myös Nappipariston toiminnalle!

**Hei, hankettahan voi alkaa suunnitella jo ennen infoa?**

Jotkut hankkeilijoista toki toimivat yhdessä jo ennen tiedotusta tai infoja. Tammikuun puolivälissä Nappiparisto sai kutsun Hämeenlinnaan, missä meidät otettiin vastaan Jari Välkkysen ja Anu Konkarikosken toimesta lämpimästi, pakkasista ja kipakasta viimasta huolimatta. Hämeenlinnan päivien agendassa olivat uuden sosiaalisen median oppimisympäristöhankkeen suunnittelu- ja koulutuspäivät sekä tutustuminen ammattikillat-toimintaan. Päivien yhteydessä kiltatoiminnassa mukana olleet ja siitä kiinnostuneet oppilaitokset alkoivat suunnitella uutta, tulevaa hanketta, jossa olisi tarkoitus hyödyntää ammattikilta-tyyppistä ideologiaa. Sen lisäksi saimme Jarilta ”kiertoajelua” pintakäsittelyalan tiloissa, missä Pintakilta-toimintamalli aikoinaan sai alkunsa. Vierailusta voi lukea lisää Opefoorumilta: []. Hyvissä ajoin aloitettu ja hienosti suunniteltu hanke toteutuu nyt Kiltakoulut.fi –hankkeena. Onnittelut kaikille jatkaville ja uusille killoille!

**Onko hankkeesi Nappipari Original?**

Kiltakoulut tunnistaa hienoista kilta- ja kilta Original logoista: pitäisiköhän meidänkin suunnitella vielä erinomaisen aktiivisesti yhteiseen vertaiskehittämiseen osallistuneille hankkeille oma Nappipari- tunnus?! Syksyllä 2011 aloittaneille hankkeille tehtiin alkukartoitus ja hankkeet ovat itse saaneet merkitä kumppaneita nappipareikseen ja pattereiksi. 2010 aloittaneet hankkeet ovat olleet arviointivaiheessa ja Nappiparisto oli mukana mm. KoMe- ja Mokia-hankkeiden vertaisarvioinnissa Espoossa 2.-3.2.12. Vertaisarviointi järjestettiin yhteistyössä Omnian ja Oamkin järjestämän vertaisarviointikoulutuksen kanssa. Näin saatiin uudet ja vanhat arviointiosaajat törmäytettyä ja kaikilla oli turvallinen olo koko prosessin ajan. Seuraava mahdollisuus tällaiseen ohjattuun vertaisarviointiin, jota tuetaan koulutuksella on jälleen alkuvuodesta 2013. Koordinaatiohankkeelta kannatta toki tiedustella myös muita koulutuksia ja kurkata viimeisimmät täydennyskoulutuksen vinkeet myös osoitteesta Opefoorumi.fi.

**Mitä siinä vertaisarvioinnissa pitikään tehdä?**

Heti maaliskuun alkajaisiksi Oulussa pidettiin Nappiparisto-hankkeen ohjausryhmän eli kumppanuuspatteriston kaksipäiväinen työkokous, jonne saapui kumppanuuspatteriston jäseniä ympäri Suomea. Työkokouksen päämäärä oli selkeä: luoda vertaisarvioinnin kriteeristö ja mittaristo oppimisympäristöhankkeille. Kriteerit löytyvät Ammatilliset oppimisympäristöt –wikistä osoitteessa http://ammatillisetoppimisymparistot.wikispaces.com/Vertaisarviointi. Kriteerit on pyritty rakentamaan oppimisympäristöjen kehittämishankkeiden erityispiirteet huomioiden ja siten että ne palvelevat paitsi vertaisarviointia myös vertaiskehittämisen tehtäviä. Mistä vertaisarvioinnissa on kyse selviää myös juuri päivitetyltä sivustolta [], jossa kerrotaan vertaisarvioinnista yleisesti. Osa oppimisympäristöhankkeista on ottanut toimintamallikseen aktiivisen yhteisen kehittämisen ja tätä työtä halutaan tukea myös näillä kriteereillä. Wikistä löytyy myös jo tehtyjä vertaisarviointeja ja syksyn aikana on tulossa tarkempi ohjeistus prosessista niille hankkeille, jotka eivät ole itsenäisesti päässeet vertaistyöskentelyssä eteenpäin. Muistattehan, että Nappipariston voi aina myös kutsua mukaan kehittämiseen ja meiltä saa apuja työn tekemiseen. Syksyllä aloitamme myös workshop-muotoiset tapahtumat, joissa levitetään tietoa hankkeista ja autetaan hankkeita eteenpäin yhteisessä tekemisessä. Näistä tarkempaa tietoa elokuussa!

**Rohkeasti kansainvälisille areenoille**

Kuluneen vuoden aikana Nappiparisto –hankkeella on ollut ilo esitellä suomalaista osaamista kehittämishankkeissa niin kotimaisille kuin ulkomaisille kumppaneille ja verkostoille. Jatkossa hanke tekee edelleen tätä työtä, mutta käytettävissämme ei ole enää matkaresursseja, joilla voisimme viedä yhteistä osaamistamme maailmalle näin konkreettisesi. Niinpä toivommekin hartaasti, että laitatte jakoon verkostollemme sekä omat löytönne kansainvälisistä innovaatioista että innostutte esittelemään paitsi omaanne myös laajemmin suomalaisia hankkeita suunnatessanne esimerkiksi On Line Educa Berliiniin tai iED-konferenssiin Pariisiin. Suomalainen osaaminen kiinnostaa ja myös verkostomainen toimintatapamme on herättänyt paljon kiinnostusta maailmalla. Nappipariston materiaalit ovat käytössänne, jos haluatte kertoa myös sanasen tästä mallista omissa esityksissänne. Tiedotamme ja välitämme mielellämme myös kaikista kansainvälisistä aineistoista, joita olette tuottaneet hankkeissanne.

**Yleissivistävä ja ammatillinen koulutus: yhteistyöstä sujuvia siirtymiä?**

Helmikuussa Nappiparisto sai myös vieraita Turusta, kun etäopetuksen koordinointihankkeen vetäjä Päivi Luoma saapui Ouluun tutustumaan erilaisiin oppimisympäristöratkaisuihin. Kiersimme Päivin mukana ympäri Oulua, tutustumassa esimerkiksi Oulun seudun ammattikorkeakoulun sosiaali- ja terveysalan yksikössä INNOPI-hankkeeseen, jonka myötä Oulussa on nykyään mahdollista opiskella terveysalaa simulaattorien avulla. Ammatillisen koulutuksen osaajien olisi hyvä piipahtaa kaikkien vaikka virtuaalisesti Oulun Metsokankaalla, kurkistamassa tulevaisuuden kouluun: arjen huiskeessa kolahtaa aika konkreettisesti koulun muutos – ja ajatus siitä millaisin odotuksin uudet opiskelijat tulevat tulevaisuuden ammattia hakemaan ammatillisesta koulutuksesta. Etäopetuksen koordinaatiohankkeen vierailusta voi lukea lisää Opefoorumilta: []

**Tapahtumien kevät 2012**

Alkuvuosi ja koko kevät on sisältänyt reippaan määrän suunnittelupalavereja, joissa on valmisteltu toukokuun alussa pidetyn Jyväskylän, että myöhemmin syksyllä pidettävän Levin seminaarin järjestelyjä.

Maaliskuun puolivälissä Nappiparisto oli mukana Myötätuulessa-seminaariristeilyllä, joka muotoutui osallistujaprofiilien myötä erinomaisen kehittäväksi ja keskustelevaksi hanketoimijoiden kohtaamistapahtumaksi. Myötätuulessa –seminaarin kuvasatoon voi tutustua Opefoorumilta löytyvän linkin kautta: []

Huhtikuussa nappiparistolaisten tie vei jälleen Hämeenlinnaan, missä pidettiin vuosittainen ITK-konferenssi. ITK:ssa Nappipariston projektipäällikkö Sanna Brauer piti torstai-iltapäivässä foorumiesityksen, kun taas tiedottaja Antti Voutilainen päivysti pari kertaa päivässä ITK-torilla Matkatoimisto Somen pisteellä ja kuvasi konferenssin tapahtumia. Osallistuipa Antti myös sosiaalisen median kehittämishankkeiden asiantuntijatapaaminen keskiviikkopäivänä ITK workshopissa. Lisää Antin kokemuksista ITK:ssa voi lukea Opefoorumilta: [] ja kuvia löytyy osoitteen [] kautta. Ensi vuonna Nappiparisto mukana jälleen ITK'13 – konferenssissa – tule mukaan valmisteluihin jo syksyllä!

Nappipariston kevät huipentui Jyväskylän oppimisympäristökehittäjien ja IT-osaajien yhteisseminaariin, joka pidettiin toukokuun alussa 9.-10. päivä. Seminaaria on järjestelty ja suunniteltu jo pitkään, joten oli hieno viimein nähdä oppimisympäristökehittäjät ja IT-osaajat saman katon alla. Seminaarin teemalle on ollut kysyntää ja se on koettu monissa paikoissa ongelmana, joten toivottavasti Jyväskylän seminaari niin sanotusti avasi peliä molemmissa päissä. Kaiken kaikkiaan Jyväskylän seminaari onnistui mukavasti, kuten seminaarin palautteistakin saattoi ymmärtää. Jyväskylän seminaarin kuvia pääsee katsomaan Opefoorumin kautta: [].

Syksyn tapahtumia päivitetään ammatilliset oppimisympäristöt wikiin, tapaamisiin ainakin 28.8.12 Opetushallituksessa, uusien hankkeiden info-päivässä! Sekä tietysti Levin huiput –seminaarissa 18.-20.9.! Olethan jo ilmoittautunut mukaan?

Kokonaisuutena Nappipariston kevät on ollut kovin kiireinen ja työntäyteinen, mutta kohta on aika ladata akkuja.

Nautinnollista kesää kaikille hanketoimijoille.

Terveisin Sanna ja Antti